ມາເລເຊຍ ຈັບກຸມ ຜູ້ຕ້ອງສົງໄສ ວາງແຜນ ກໍ່ການຮ້າຍ 17 ຄົນ 
ການ​ຈັບ​ກຸມ​ໃນ​ຄັ້ງນີ້ ມີ​ຂຶ້ນຫຼັງຈາກ​ ທີ່ກະຊວງ​ພາຍ​ໃນ ​​ໄດ້ນຳ​ສະ​ເໜີ ກົດ​ໝາຍ​ໃໝ່ ຕໍ່ຕ້ານການ​ກໍ່​ການ​ຮ້າຍ 2 ສະບັບ ​​ເມື່ອອາທິດ​ແລ້ວນີ້.
ເຈົ້າໜ້າທີ່ມາເລເຊຍ ໄດ້ຈັບກຸມ 17 ຄົນ ລວມທັງ 2 ຄົນ ທີ່ຫາກໍ ກັບຄືນມາຈາກ ປະເທດຊີເຣຍ ໃນຂໍ້ກ່າວຫາວ່າ ວາງແຜນ ການໂຈມຕີກໍ່ການຮ້າຍ ໃນນະຄອນຫລວງ Kuala Lumpur ຜູ້ບັນຊາການຕຳຫລວດ ທ່ານ Khalid Aabu Bakar ກ່າວ ໃນຂໍ້ຄວາມຜ່ານທາງ Twitter ໃນວັນຈັນມື້ນີ້ ວ່າ ພວກ 17 ຄົນ ດັ່ງກ່າວ ຖືກຈັບກຸມໃນວັນອາທິດວານນີ້ ທ່ານບໍ່ໄດ້ໃຫ້ຂໍ້ມູນ ເພີ້ມຕື່ມອີກ ພຽງແຕ່ກ່າວວ່າ ຈະມີການອອກຖະແຫລງການ ໃນພາຍຫລັງ ການຈັບກຸມໃນຄັ້ງນີ້ ມີຂຶ້ນຫຼັງຈາກທີ່ ກະຊວງພາຍໃນ ໄດ້ ນຳສະເໜີ ກົດໝາຍໃໝ່ ຕໍ່ຕ້ານການກໍ່ການຮ້າຍ 2 ສະບັບ ເມື່ອອາທິດແລ້ວນີ້ ທີ່ຈະນຳ ເອົາການກັກຂັງ ຢ່າງບໍ່ມີກຳນົດ ໂດຍປາດສະຈາກການດຳເນີນຄະດີ ກັບຄືນມາໃຊ້ ແລະ ອະນຸຍາດໃຫ້ທາງການຢຶດເອກະສານເດີນທາງຂອງຜູ້ໃດກໍຕາມ ທີ່ສົງໄສວ່າ ໃຫ້ການ ສະໜັບສະໜຸນການກໍ່ການຮ້າຍ ບັນດານັກວິຈານ ກ່າວວ່າ ການເຄື່ອນໄຫວດັ່ງກ່າວ ແມ່ນເປັນການຟື້ນຟູ ກົດໝາຍຄວາມ ໝັ້ນຄົງສະບັບນຶ່ງ ທີ່ມີການໂຕ້ຖຽງກັນມາແລ້ວແລະ ໄດ້ຖືກລົບລ້າງໄປໃນປີ 2012 ແລະ ກ່າວເຕືອນວ່າ ກົດໝາຍໃໝ່ນັ້ນ ອາດຖືກນຳມາໃຊ້ ເພື່ອຈຳກັດສິດເສລີພາບຕ່າງໆຂອງ ພົນລະເຮືອນ ຢ່າງເຄັ່ງຄັດ ບັນດາເຈົ້າໜ້າທີ່ມາເລເຊຍ ໄດ້ເລີ້ມຈັບກຸມພົນລະເມືອງ ຫຼາຍສິບຄົນ ມາຕັ້ງແຕ່ຕົ້ນປີກາຍນີ້ແລ້ວ ໃນຂໍ້ກ່າວຫາ ໃຫ້ການສະໜັບສະໜຸນ ກຸ່ມລັດອິສລາມ